Nog ŉ seismiese opname aan Weskus beplanFoto bloot ter illustrasie. (Foto: Swanson Chan/Unsplash) Omgewing- en burgerregtegroepe maak gereed vir nog ŉ stryd teen ŉ groot olie- en gasreus nadat dit aan die lig gekom het dat nóg ŉ seismiese opname vandeesmaand aan die Weskus beplan word. Die burgerregteorganisasie We are South Africans het verlede week die planne vir die nuutste eksplorasieprojek aan die lig gebring. Gilbert Martin, stigter van die organisasie, sê die Australiese maatskappy Searcher Seismic sal na verwagting Saterdag die projek in die Wes-Kaap afskop. We are South Africans het egter ŉ aanlyn petisie daarteen begin en is besig om ŉ interdik teen die betrokke partye te kry. Volgens Martin is die nuutste projek ŉ verkenningspermit deur die Petroleumagentskap van Suid-Afrika ingevolge die Wet op die Ontwikkeling van Minerale en Petroleumhulpbronne toegeken. Die permit was reeds vanaf 6 Desember verlede jaar van krag. “Die maatskappy het glo ook ŉ formele 30-dae‑ openbare hersiening- en kommentaarperiode hiervoor van stapel gestuur, maar berigte hieroor is skynbaar onopspoorbaar,” sê hy. Die opname sal minstens 55 dae duur en ŉ ankerkabel, wat tot 12 km ver strek en ongeveer 8 m onder die see-oppervlakte sal wees, sleep. Net soos in die geval van Shell se seismiese opname, sê Martin hierdie opname sal ŉ skadelike uitwerking op die visbedryf, seelewe en gemeenskappe aan die Weskus hê. “Die geraas wat gegenereer sal word met die skokgolwe, kan 250 desibel bereik as dit wat deur die ontploffing gegenereer word, die seebodem binnedring,” sê Martin. “In vergelyking hiermee wissel die hardste walvisgeluide tussen 140 en 190 desibel.” Martin meen verskeie eweknie-geëvalueerde navorsingsartikels het bewys dat hierdie klanke die seelewe versteur en laat skrik, wat sal veroorsaak dat walvisse onder andere van hul kalwers geskei word. “Boonop gaan hierdie opname ook ons visbedryf en gemeenskappe aan die Weskus negatief beïnvloed.” Verskeie organisasies en gemeenskappe het reeds verlede jaar daarin geslaag om Shell se planne om dié soort opnames aan die Wildekus uit te voer, met behulp van ŉ interdik te stuit.